text: Syddanske Medier nedlægger 19 stillinger
  28 september 2011 kl. 14.22
  Syddanske Medier, der udgiver JydskeVestkysten, nedlægger 19 stillinger, hvoraf ni i forvejen er ubesatte.
  Fyringerne skal medvirke til at forbedre virksomhedens økonomi med 25 millioner kroner årligt.
  - Vi vil med planen skaffe pengene til de investeringer, som er nødvendige for at stå godt rustet på et mediemarked, som forandrer sig meget hurtigt i takt med, at digitale og mobile medier spiller en stadig større rolle for vores kunde, siger administrerende direktør og ansvarshavende chefredaktør, Peter Orry. Han tilføjer:
  - Derfor vil vores investeringer også primært gå til de nye medier, men vi har bestemt også tænkt os at udvikle og forbedre vores avis, JydskeVestkysten. Den vil fortsat være kronjuvelen i vores palette af medier, siger administrerende direktør og ansvarshavende chefredaktør, Peter Orry.
  Virksomheden har knap 300 medarbejdere. Omsætningen var på 384 millioner kroner sidste år.
  